Ust-Ilimskin selluloosatehdas

Filial Gruppy Ilim v Ust-Ilimske () eli Ust-Ilimskin sellu- ja kartonkitehdas on kapasiteetiltaan Venäjän suurin ja pohjoisen pallonpuoliskon suurimpien joukkoon lukeutuva, Siperian Ust-Ilimskissä Irkutskin alueella sijaitseva selluloosa- ja kartonkitehdasintegraatti. Tehdas kuuluu osana laajempaan Gruppa Ilim -metsäteollisuuskonserniin (Ilim Group), ja sen nykyinen nimi osana yhtymää on "Filial v Ust-Ilimske" (), "Ust-Ilimskin haaraosasto" tai "Ust-Ilimskin yksikkö". Aiemmin se tunnettiin nimellä "Ust-Ilimski lesopromyšlennyi kompleks" (Усть-Илимский лесопромышленный комплекс, "Ust-Ilimskin metsäteollisuusyhtymä").
Tehdasintegraatin kokonaistuotantokapasiteetti lopputuotteiden osalta on 1,5 miljoonaa tonnia vuodessa, josta 900 000 t/a on markkinasellua (820 000 t/a valkaistua havusellua, NBSK ja 88 000 t/a valkaisematonta havusellua, UKP) ja 600 000 t/a lainerikartonkia.
Tehtaalla on neljä Rauma-Repolan toimittamaa vajaa seitsemän metriä leveää selluloosankuivauskonetta.
Puuhankinnasta vastaa IlimSibLes, jonka vuosittainen hakkuumäärä on 3 360 000 m3 puuta.
Historia.
Ust-Ilimskin selluloosatehdas on alkujaan 1980-luvun alussa perustettu neuvostoliittolainen selluloosatehdas, jonka yhteydessä on myös mekaanista puunjalostusta. Tehtaan ja sen rakennustyöt alkoivat 1973 ja selluloosan tuotantolinja luovutettiin tuotannolliseen käyttöön joulukuussa 1980. Tehtaan tuolloinen tuotantokyky oli 250 000 tonnia valkaistua selluloosaa vuodessa. 
Yrityskokonaisuudesta muodostettiin yksityistämislainsäädännön perusteella 37 eri oikeushenkilöä 11. lokakuuta 1991. Hajaantumisen ja taloudellisten ongelmien seurauksena tuotanto väheni 60% aikaisempiin tuotannon huippuvuosiin verrattuna.
Yhtiössä oli yli 30 yritystä, kun Ust-Ilimskissä olevat yhtiöt koottiin Ust-Ilimskin metsäteollisuuskonserniksi helmikuussa 1995. Vuoden 1994 tuotanto oli 265 000 tonnia selluloosaa, seuraavan vuoden yhdeksän ensimmäisen kuukauden aikana jo 349 000 tonnia. 
Vuonna 1993 kirjoittivat työntekijät Venäjän federaation presidentti Vladimir Putinille kirjeen, jossa he valittivat Ilim Pulp Enterpraizin rikkovan kollektiivisia työehtosopimuksia ja maksavan Irkutskin alueen alhaisimpia palkkoja huolimatta tuotannon jatkuvasta noususta.
Tehdas siirtyi Menatep-pankin omistuspiiriin Venäjän federaation Neuvostoliiton jälkeisessä yksityistämisessä ja sen kaupalliset toiminnot vientiin ja tuontiin liittyen hoidettiin OOO Kontinentalinvestin kautta. Lopuksi yhtiö siirtyi Ilim Pulpin, jonka nimi on nykyään Gruppa Ilim, piiriin.
Tehtaat 2000-luvulla.
Tehtaan vuosituotantokapasiteetti oli 2006 tehdyn uudistuksen jälkeen 630 000 tonnia selluloosaa, joka yhtiön mukaan on 30 % Venäjän kokonaistuotannosta. Noin 90 % tuotannosta menee vientiin. Tehtaalla on 1 571 työntekijää.
Tuotantolinja 2:n uudistusta olivat toteuttamassa Metso Paper ja Andritz runsaalla 10 000 000 eurolla. Tarkoituksena oli lisätä tuotantoa 850 tonnista 1 200 tonniin vuorokaudessa sekä selluloosan laatua. 
Tehdas tuottaa valkaistua sulfaattiselluloosaa havupuista, sekä valkaisematonta lehtikuituselluloosaa sekä kemiallisia metsäteollisuustuotteita. Koska tehtaalla ei aiemmin (ennen vuotta 2023) ollut omaa paperin- tai kartonginvalmistusta, oli sen tuotanto ainoastaan markkinaselluloosaa. Yritys vei ulkomaille 90% jalostamastaan selluloosasta pääasiassa Saksaan, Italiaan, Britanniaan, Kreikkaan, Kiinaan, Korean tasavaltaan, Japaniin sekä Tunisiaan. Lehtiselluloosan tuotanto alkoi 1998 lähinnä Tyynenmeren alueen maiden kysynnän vuoksi.